Na temelju članka 30. Zakona o komunalnom gospodarstvu (Narodne novine broj 68/18 i 110/18 – Odluka Ustavnog suda) i članka 30. stavka 1. točke 5. Društvenog ugovora USLUGA d.o.o. za obavljanje komunalnih djelatnosti (potpun tekst) od 12. prosinca 2018. godine, Nadzorni odbor društva dana 22. siječnja 2019. godine donio je

**OPĆE UVJETE**

**isporuke komunalne usluge upravljanja trgovinom na malo**

**izvan prodavaonica na sajmeni dan**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge upravljanja trgovinom na malo izvan prodavaonica na sajmeni dan (dalje u tekstu: usluga sajma) USLUGA d.o.o. za obavljanje komunalnih djelatnosti, Pazin, Šime Kurelića 22, (dalje u tekstu: isporučitelj) utvrđuje uvjete upravljanja i organizacije prodaje robe na sajmeni dan u Gradu Pazinu (dalje u tekstu: sajam).

**Članak 2.**

Ovim općim uvjetima utvrđuju se:

1. uvjeti pružanja odnosno korištenja usluge sajma,

2. međusobna prava i obveze isporučitelja i korisnika usluge sajma, i

3. način mjerenja, obračuna i plaćanja isporučene usluge sajma.

**II. UVJETI PRUŽANJA ODNOSNO KORIŠTENJA USLUGE SAJMA**

**Članak 3.**

Isporučitelj upravlja i organizira prodaju robe izvan prodavaonica svakog prvog utoraka u mjesecu (dalje u tekstu: sajmeni dan) na javnim površinama Grada Pazina, u ulicama Šetalište Pazinske gimnazije i Hrvatskog narodnog preporoda, na obilježenim i numeriranim prodajnim mjestima.

Iznimno, radi prodaje sadnog cvijeća i bilja, isporučitelj organizira prodaju robe na dijelu parkirališne površine iza autobusnog kolodvora.

**Članak 4.**

Ukoliko je prvi utorak u mjesecu blagdan, neradni dan ili pada neprikladno uz blagdan ili neradni dan , isporučitelj će sajam organizirati naredni utorak.

**Članak 5.**

Na sajmeni dan isporučitelj po potrebi organizira stočni sajam na posebno ograđenom i uređenom prostoru.

**Članak 6.**

Na sajmu se obavlja trgovina robom na malo prodajom sa klupa ili štandova.

Trgovina robom na sajmu obavlja se u skladu s važećim Zakonom o trgovini i drugim propisima, odlukama nadležnih tijela i dobrim poslovnim običajima.

**Članak 7.**

Pravo obavljanja trgovine na malo i pravo korištenja usluga sajma imaju pod jednakim uvjetima fizičke i pravne osobe (dalje u tekstu: korisnici).

Na sajmu mogu prodavati:

* pravna ili fizička osoba registrirana za obavljanje gospodarske djelatnosti trgovine na malo,
* nositelj i/ili član obiteljskog poljoprivrednog gospodarstva koji prodaje svoje poljoprivredne proizvode na malo, a koji je upisan u Upisnik poljoprivrednih gospodarstava u skladu s posebnim propisima,
* pravna ili fizička osoba registrirana za obavljanje proizvodne djelatnosti,
* druge osobe koje po Zakonu o trgovini mogu vršiti trgovinu na malo izvan prodavaonica.

**Članak 8.**

Korisnik može prodavati na klupi ili štandu na sajmu samo onu robu koja se prema svojim svojstvima može prodavati izvan prodavaonica u skladu s važećim Pravilnikom o minimalnim tehničkim i drugim uvjetima koji se odnose na prodajne objekte, opremu i sredstva u prodajnim objektima i uvjetima za prodaju robe izvan prodavaonica.

**Članak 9.**

Prodajna mjesta na sajmu su standardna numerirana mjesta dužine 2,20 metara i širine 1,60 metara.

Korisnik na prodajnom mjestu sam osigurava klupu ili štand.

Korisnik mora na prodajnom mjestu istaknuti naziv, cijene i druge podatke o robi sukladno posebnim propisima.

Količina robe izložene prodaji ne može biti veća od kapaciteta prodajnog mjesta.

Zabranjeno je prehrambene proizvode izlagati na podnoj površini.

**III. MEĐUSOBNA PRAVA I OBVEZE ISPORUČITELJA I KORISNIKA**

**USLUGE SAJMA**

**Članak 10.**

Isporučitelj dodjeljuje korisnicima prodajna mjesta na korištenje i s njima sklapa ugovor o rezervaciji prodajnog mjesta.

Isporučitelj dodjeljuje korisnicima prodajna mjesta u rezervaciju neposrednom pogodbom.

Iznimno, ukoliko je za ista prodajna mjesta zainteresirano više korisnika isporučitelj će prodajna mjesta dodjeljivati putem javnog nadmetanja.

Raspored korisnika na prodajnim mjestima određuje isporučitelj.

**Članak 11.**

Zainteresirana osoba za korištenje usluge sajma podnosi isporučitelju pisani zahtjev.

Uz zahtjev potrebno je priložiti:

1. pravne osobe - rješenje o upisu u sudski registar ili izvadak iz sudskog registra,

- rješenje nadležnog upravnog organa o udovoljavanju tehničkim, zdravstvenim,

ekološkim i drugim uvjetima za obavljanje djelatnosti (članak 32. Zakona o

trgovačkim društvima),

1. fizičke osobe - obrtnicu ili rješenje o upisu obrta u obrtni registar.

Fizičke osobe koje se bave poljoprivrednom proizvodnjom i prodaju vlastite poljoprivredne proizvode dostaviti će rješenje ili potvrdu o upisu u upisnik poljoprivrednog gospodarstva i presliku iskaznice obiteljskog poljoprivrednog gospodarstva.

Za prodaju prehrambenih proizvoda potrebno je priložiti odobrenje sanitarne inspekcije.

**Članak 12.**

Isporučitelj i korisnik sklapaju pisani ugovor o rezervaciji prodajnog mjesta kojim se uređuju prava i obveze ugovornih strana.

Za jednokratno korištenje usluga sajma sklapa se usmeni ugovor.

Smatra se da je korisnik sklopio usmeni ugovor kada na numeriranom prodajnom mjestu izloži robu za prodaju.

Dokaz da je sklopljen usmeni ugovor je potvrda o plaćenom porezu za postavljanje privremenog objekta (klupe ili štanda).

Pisani ugovor o rezervaciji prodajnog mjesta sklapa se za razdoblje od jedne kalendarske godine.

Korisnik može sklopiti ugovor o godišnjoj rezervaciji najviše za tri prodajna mjesta, osim korisnika koji prodaju vlastite proizvode.

**Članak 13.**

Pisani ugovor o rezervaciji prodajnog mjesta sadrži:

* naziv i adresu ugovornih strana,
* oznaku i površinu prodajnog mjesta,
* predmet prodaje na prodajnom mjestu,
* iznos naknade za rezervaciju prodajnog mjesta,
* iznos poreza na korištenje javnih površina za postavljanje privremenih objekata (klupe ili štanda),
* rok i uvjete plaćanja,
* vrijeme trajanja ugovora,
* uvjete raskida ugovora, te
* druge ugovorne odredbe.

Sklapanju ugovora može pristupiti odgovorna osoba trgovačkog društva upisana u sudski registar, vlasnik obrta ili nositelj obiteljskog poljoprivrednog gospodarstva.

**Članak 14.**

Ugovor o rezervaciji prodajnog mjesta sklapa se za kalendarsku godinu i to u prosincu tekuće godine za narednu kalendarsku godinu.

S korisnikom prodajnog mjesta koji ima važeći ugovor o rezervaciji prodajnog mjesta te nema dugova po osnovi naknade za godišnju rezervaciju i poreza za korištenje javnih površina za postavljanje privremenih objekata (klupe ili štanda), isporučitelj će sklopiti ugovor za slijedeću kalendarsku godinu po važećim uvjetima.

Prodajna mjesta za koja korisnici iz prethodnog stavka propuste sklopiti ugovor o rezervaciji, isporučitelj će dodijeliti na korištenje drugim zainteresiranim osobama koje su podnijele zahtjev iz članka 11. ovih Općih uvjeta, te s njima sklopiti ugovor o rezervaciji prodajnog mjesta.

**Članak 15.**

Prodajna mjesta od kojih korisnik odustane ili izgubi pravo korištenja tijekom godine u skladu s ugovorom o rezervaciji, isporučitelj će dodijeliti na korištenje drugim zainteresiranim osobama koji su podnijeli zahtjev iz članka 11. ovih Općih uvjeta, te s njima sklopiti ugovor o rezervaciji prodajnog mjesta do kraja kalendarske godine.

**Članak 16.**

Slobodna odnosno prodajna mjesta za koja nisu sklopljeni ugovori o rezervaciji korisnici zauzimaju po redoslijedu dolaska na sajam i rasporedu koji odredi ovlašteni radnik isporučitelja.

**Članak 17.**

Korisnik prodajnog mjesta ne smije prije 4,00 sata uz prodajno mjesto ostaviti vozilo za prijevoz robe niti započeti s postavljanjem i izlaganjem robe.

Korisnik prodajnog mjesta mora zauzeti prodajno mjesto do 7,00 sati.

Nakon isteka vremena iz prethodnog stavka, samo za taj sajmeni dan, ako korisnik prodajnog mjesta ne zauzme isto, isporučitelj će prodajno mjesto dodijeliti na korištenje drugoj zainteresiranoj osobi.

**Članak 18.**

Korisnik se obvezuje napustiti prodajno mjesto najkasnije do 18,00 sati prema zimskom računanju vremena, odnosno najkasnije do 20,00 sati prema ljetnom računanju vremena.

**Članak 19.**

Isporučitelj može raskinuti ugovor o rezervaciji prije isteka kalendarske godine ako:

* korisnik i nakon opomene koristi prostor protivno ugovoru,
* korisnik ne plaća uredno dospjelu naknadu za rezervaciju prodajnog mjesta i porez na korištenje javnih površina za postavljanje privremenih objekata (klupe ili štanda),
* korisnik rezervirani prostor ustupi ili ga da u podzakup,
* korisnik nakon napuštanja prodajnog prostora ne ostavi prostor u urednom stanju,
* je zakonom ili nekim drugim aktom zabranjena prodaja određene robe na sajmu.

**Članak 20.**

Korisnik može otkazati ugovor o rezervaciji u pisanom obliku, bez obveze navođenja razloga, s otkaznim rokom od trideset dana.

**Članak 21.**

U slučaju raskida ili otkaza ugovora o rezervaciji korisnik je dužan platiti dospjele naknade za rezervaciju i gubi pravo na povrat uplaćene naknade za rezervaciju prodajnog mjesta.

**Članak 22.**

Na sva ostala prava i obveze isporučitelja i korisnika usluge sajma koja nisu određena ovim Općim uvjetima primjenjuju se odredbe Odluke o trgovini na malo izvan prodavaonica na području Grada Pazina.

**IV. NAČIN MJERENJA, OBRAČUNA I PLAĆANJA ISPORUČENE USLUGE SAJMA**

**Članak 23.**

Naknadu za rezervaciju prodajnog mjesta određuje isporučitelj cjenikom usluge sajma.

Cjenikom se određuje naknada za polugodišnju rezervaciju.

**Članak 24.**

Prilikom određivanja naknade iz prethodnog članka isporučitelj uzima u obzir izdatke koji su potrebni za osiguranje dostupnosti usluge sajma.

Izdaci potrebni za osiguranje dostupnosti usluge sajma su troškovi rada radnika i troškovi potrebne opreme i sredstava za rad za upravljanje i čišćenje javnih površina na sajmeni dan.

**Članak 25.**

Isporučitelj će za cjenik i za svaku njegovu izmjenu ili dopunu pribaviti prethodnu suglasnost Gradonačelnika Grada Pazina.

Isporučitelj će cjenik objaviti na oglasnom mjestu u poslovnim prostorijama isporučitelja i na svojim mrežnim stranicama.

**Članak 26.**

Visina poreza na korištenje javnih površina za postavljanje privremenih objekata (klupe ili štanda) određena je važećom Odlukom o porezima Grada Pazina.

**Članak 27.**

Korisnici prodajnih mjesta koji imaju sklopljen ugovor o rezervaciji prodajnog mjesta dužni su plaćati:

- naknadu za rezervaciju prodajnog mjesta, i

- porez na korištenje javnih površina za postavljanje privremenih objekata (klupe ili štanda).

Naknadu za godišnju rezervaciju prodajnog mjesta korisnici uplaćuju polugodišnje na žiroračun isporučitelja i to do 15-tog u mjesecu (siječanj/srpanj) za tekuće polugodište.

Korisnici koji su sklopiti ugovor o rezervaciji prodajnog mjesta za dio kalendarske godine plaćaju razmjerni iznos naknade za rezervaciju u iznosima i rokovima određenim u ugovoru.

Porez na korištenje javnih površina za postavljanje privremenih objekata (klupe ili štanda) korisnici plaćaju na sajmeni dan ovlaštenom radniku isporučitelja.

**Članak 28.**

Korisnici prodajnih mjesta koji nemaju sklopljen ugovor o rezervaciji prodajnog mjesta dužni su platiti porez iz članka 26. ovih Općih uvjeta sukladno Odluci iz članka 22. ovih Općih uvjeta.

Porez iz prethodnog stavka korisnici plaćaju na sajmeni dan ovlaštenom radniku isporučitelja.

Ovlašteni radnik isporučitelja će korisniku koji svojom klupom ili štandom zauzme samo dio površine prodajnog mjesta naplatiti razmjerni iznos poreza iz stavka 1. ovog članka.

**Članak 29.**

Naknade za postavljanje privremenog objekta na dijelu nogostupa u ulici Hrvatskog narodnog preporoda do kućnog broja 1. oslobađaju se u cijelosti korisnici – proizvođači oruđa, proizvođači krmnog i vrtnog sjemenja, sireva, meda, vina te proizvođači drugih autohtonih proizvoda.

**Članak 30.**

Ukoliko korisnik prodajnog mjesta ne plati dospjele obveze iz članka 27. i 28. ovih Općih uvjeta, isporučitelj će ga udaljiti sa prodajnog mjesta te raskinuti ugovor o rezervaciji ukoliko je takav ugovor sklopljen.

**Članak 31.**

Ako korisnik prodajnog mjesta ne podmiri dospjele naknade za rezervaciju prodajnog mjesta u danim rokovima, isporučitelj će pokrenut protiv njega ovršni postupak.

**V. ZAVRŠNE ODREDBE**

**Članak 32.**

Isporučitelj će do donošenja cjenika prema ovim Općim uvjetima, primjenjivati Cjenik broj 617-3/16 od 04. studenog 2016. godine na koji je suglasnost dana Zaključkom Gradonačelnika Grada Pazina KLASA: 363-01/16-01/51, URBROJ: 2163/01-01-01-16-3 od 11. studenog 2016. godine.

**Članak 33.**

Ugovori o rezervaciji prodajnog mjesta sklopljeni do stupanja na snagu ovih Općih uvjeta vrijede do isteka ugovorenog roka.

**Članak 34.**

Ovi Opći uvjeti primjenjuju se nakon što Gradsko vijeće Grada Pazina na iste dadne prethodnu suglasnost.

**Članak 35.**

Ovi Opći uvjeti objavljuju se u Službenim novinama Grada Pazina i Općina Cerovlje, Gračišće, Karojba, Lupoglav i Sveti Petar u Šumi, na mrežnim stranicama Grada Pazina, na oglasnom mjestu u poslovnim prostorijama isporučitelja i mrežnim stranicama isporučitelja.

Broj: 21-4/19 Predsjednik Nadzornog odbora

Pazin, 22. siječnja 2019. Igor Merlić